钦定古今图书集成/明伦汇编/闺媛典/第115卷 > 方氏二烈女小传 章岳
## 钦定古今图书集成/明伦汇编/闺媛典/第115卷 > 方氏二烈女小传 章岳

正学方先生一门四节之盛，世所共知，而二女子之
死，未有闻也。先年，天台老儒西轩王宗元九十岁时，
与石梁王君度言，授经乌伤山中，有祝监生者老矣，
谓及见西杨阁老，叹方先生二女，当先生死时，年俱
未笄，被逮过淮，相与投桥水死。其事甚烈。当时西杨
欲为传，未就，西轩以属王君。后石梁由南部出守建
昌，亦未及为当时岳与石梁之子祚东与闻之。兹录
此附载《纪》中，以见先生笃学守道，不贰厥心，而死君
难，精诚薰浸家庭闺阃间。虽二小女子，临变赴义，视
死如归，不慑不回，与先生伯仲之死，同时争烈者。